用東坡武昌寒溪韻三篇  其三
作者：朱槔
朝代：宋

paragraphs: 故園山水真奇哉，三徑蘭菊當年栽。
自嗟流浪不知返，江城曉角愁吹梅。
詩書邀我忽半世，車轂前却連崔嵬。
試尋夷路到聖處，馬力已竭煩輿臺。
去天尺五吐傑句，孔丘盜跖俱塵埃。
坐疑蓬島尋丈爾，扁舟徑入浮雲堆。
肩摩嵇向挽焦賀，欲倒瀛海爲尊罍。
夢中失脚在何許，千里閩越天南隈。
隻身形影自相弔，俯仰馬鬣迷青苔。
蘭階彫謝知葉落，荆樹慘淡無花開。
向來愚公不自度，一手欲以太華摧。
那知天目山頂露，兒啼下視雲間雷。
華亭黄耳竟安在，遼東白鶴還飛來。
終尋三十六峯去，要假聶許平餘哀。